የዲቾቶ ጋላፊ መገንጠያ ዱቢ ኤሊዳር መንገድ ፕሮጀክት ግንባታ ተጠናቆ ለአገልግሎት ክፍት ሆነ
 ሞገስ ፀጋዬዲቾቶ፡- 78 ኪሎሜትር የሚረዝመው የዲቾቶ ጋላፊ መገንጠያ ዱቢ ኤሊዳር መንገድ ፕሮጀክት ግንባታ ተጠናቆ ለአገልግሎት ክፍት መሆኑን የትራንስፖርት ሚኒስቴር አስታወቀ። የመጀመሪያው ምዕራፍ ግንባታ የተጠናቀቀው የዲቾቶ የከባድ ጭነት ተሽከርካሪዎች ተርሚናል ለአገልግሎት ክፍት መሆኑን ገለጸ።የትራንስፖርት ሚኒስትሯ ወይዘሮ ዳግማዊት ሞገስ ትናንት እንዳስታወቁት፣ 78 ኪሎሜትር ርዝመት የሚሸፍነው የዲቾቶ ጋላፊ መገንጠያ ዱቢ ኤሊዳር መንገድ ግንባታው ተጠናቆ ለትራፊክ ክፍት ሆኗል። የመንገዱ ግንባታ አዲሱን የታጁራን ወደብ ለመጠቀም ያስችላል። የመንገዱ ግንባታ በመከላከያ ኮንስትራክሽን ኢንተርፕራይዝ መከናወኑን ያመለከቱት ሚኒስትሯ፣ ግንባታው ከተለመደው የአስፓልት መንገድ በተለየ መልኩ በሲሚንቶ ኮንክሬት ደረጃ የተገነባ መሆኑን አስታውቀዋል። የመንገድ ግንባታው በሲሚንቶ እንዲሆን የተደረገው አካባቢው ሞቃታማ ከመሆኑ የተነሳ ከአስፓልት ይልቅ በሲሚንቶ ኮንክሪት መገንባቱ አየሩን የመቋቋም እና የአገልግሎት የመስጠት አቅሙ የተሻለ ሆኖ በመገኘቱ ነው ብለዋል። የሲሚንቶ ኮንክሪት መንገድ ያለጥገና እስከ 40 ዓመት አገልግሎት መስጠት እንደሚችል ያመለከቱት ሚኒስትሯ፣ ይህም በየጊዜው ለጥገና የሚወጣውን ገንዘብ በእጅጉ መቀነስ እንደሚያስችል አስታውቀዋል። መንገዱን ለመገንባት ከሁለት ነጥብ አራት ቢሊዮን ብር በላይ ወጪ የጠየቀ ሲሆን፣ የግንባታው ሙሉ ወጪ በኢትዮጵያ መንግሥት የተሸፈነ መሆኑን አስታውቀዋል። የመንገዱ ግንባታ አዲሱ የታጁራን ወደብ ለመጠቀም የሚያስችል ከመሆኑም በላይ በነባሩ ጅቡቲ ወደብ ይፈጠር የነበረውን የትራንስፖርት ጫና ያቃልላል ብለዋል።አካባቢው የሀገሪቱ የገቢ ወጪ ንግድ የሚካሄድበት ኮሪደር ከመሆኑም በላይ በአካባቢው ያለውን የፖታሽ ክምችት ሆነ ሌሎች ማዕድናትን በቀላሉ ያለምንም ውጣውረድ ወደ አቅራቢያ ወደብ ለማድረስ እንደሚረዳ ገልፀዋል።የመንገድ ግራ እና ቀኝ ትክሻን ጨምሮ በገጠራማ አካባቢ 10 ሜትር የሚሰፋ ሲሆን ወረዳ በሆነችው በኤሊዳር ደግሞ 21 ነጥብ አምስት ሜትር ስፋት እንዳለው በወቅቱ ተገልጿል። በተያያዘ ዜና የመጀመሪያው ምዕራፍ ግንባታ የተጠናቀቀው የዲቾቶ የከባድ ጭነት ተሽከርካሪዎች ተርሚናል ተመርቆ ለአገልግሎት ክፍት መሆኑን የትራንስፖርት ሚኒስቴር አስታውቋል።የትራንስፖርት ሚኒስቴር ሚኒስትር ወይዘሮ ዳግማዊት ሞገስ እንደገለፁት፣ የከባድ ተሽከርካሪዎች ተርሚናል መቆሚያ ከፍተኛ የሀገሪቱ የገቢ ወጪ ንግድ የሚስተናገድበት ኮሪደር እና 70 በመቶ ላይ የጅቡቲ መስመር ላይ ድንበር ተሻጋሪ ተሽከርካሪዎች የሚመላለሱበት ነው። አዲሱን የታጁራ ወደብ ወደፊት ለመጠቀም የሚታሰበውን የአሰብ ወደብ እና የጅቡቲን ወደብ ለመጠቀም ተሽከርካሪዎች አንድ ጊዜ ሁሉንም ለማገልገል የሚያስችል ስትራቴጂክ የሆነ ቦታ ላይ መገንባቱ ተርሚናሉን ልዩ ያደርገዋል ብለዋል። ተርሚናሉ ከጅቡቲ ድንበር 30 ኪሎሜትር እንዲሁም ከኤርትራ ድንበር በቅርብ ርቀት ላይ እንደሚገኝ የገለፁት ሚኒስትሯ፣ በአሁኑ ወቅት ሀገራችን በከፍተኛ ደረጃ እየተጠቀመችበት ከምትገኘው ከጅቡቲ ወደብ ወደ 200 ሜትር ርቀት ላይ በመገኘቱ አሽከርካሪዎች ዕረፍት አድርገው ጉዟቸውን ለመቀጠል የሚያስችል ነው ብለዋል። ተርሚናሉ በዲቾቶ ከተማ ላይ የተገነባ በመሆኑ ለከተማዋ ነዋሪዎች ልዩ ጥቅም እንደሚሰጥ አመልክተዋል። ተርሚናሉ በዋናነት ከተለያዩ የሀገሪቱ ክፍሎች በመነሳት ድንበር በሚያቋርጡ እና ወደ ሀገር ቤት ጭነት በመጫን የሚገቡ እና የሚወጡ አሽከርካሪዎች ከኮቪድ- 19 ለመከላከል የመመርመሪያ እና የናሙና መውሰጃ ማዕከል ለማድረግ እንዲሁም ቫይረሱ የተገኘባቸው አሽከርካሪዎችን ለማቆያነት፣ የቫይረሱን ስርጭት እየጨመረ የሚሄድ ከሆነም አሽከርካሪዎችን አቀያይሮ ለማሰራት የሚያገለግል እንደሚሆን አስታውቀዋል።«ሕገ ወጥ ስምሪትን በመቆጣጠር ተሽከርካሪዎች ጭነት እስከሚያገኙ ከወደብ በቅርብ ርቀት ላይ ሆነው እንዲጠብቁ የሚያደርግ ነው። በዚህም ከጎረቤት ሀገር ጅቡቲ ውስጥ የሀገራችን ከባድ ተሽከርካሪዎች ክምችት ከጊዜ ወደ ጊዜ እየጨመረ በመምጣቱ በጅቡቲ ወደብ ያጋጠመውን የከባድ ተሽከርካሪዎች መቆያ እጥረት የሚያቃልል ነው። ይህም የአሽከርካሪዎችን እንግልት የሚቀንስ ነው» ብለዋል።ተርሚናሉ በ12 ሺ
ካሬ ሜትር ላይ
ያረፈ እና ከ800
በላይ ከባድ ተሽከርካሪዎችን
የሚያስተናግድ አቅም አለው።
ለግንባታው ከ99 ሚሊዮን
ብር በላይ ወጪ
መደረጉም በወቅቱ ተገልጿል።አዲስ ዘመን  ጥር 14/2013